代人上鄭相生日三首 壽星
作者：張綱
朝代：宋

paragraphs: 瑞霧祥烟滿絳霄，詔開黄閣宴生朝。
鈞天合奏御香滿，百辟紫宸初散朝。
流花寶爵傳宣勸，歡聲自逐和風轉。
四方争獻壽星圖，祝公千歲身長健。
畫手丹青妙入神，煌煌列宿能寫真。
貂冠玉带畫中見，便是凌烟閣上人。
偉哉風骨神仙裔，主張壽禄來塵世。
不須更占南極星，看取老人朝玉帝。